SKRIFTLIG FORESPØRGSEL P-0217/03

af Giacomo Santini (PPE-DE) til Kommissionen

(27. januar 2003)

Om: Kommissær Fischlers forslag om fællesskabsstøtte til landbrugsbedrifter

De forslag, som kommissær Fischler har forelagt, fastsætter en enkelt, årlig og fast udbetaling for hver enkelt landbrugsbedrift baseret på gennemsnittet af den til bedriften udbetalte fællesskabsstøtte i de seneste tre referenceår, 2000, 2001 og 2002. I Italien søgte mange landbrugsbedrifter, navnlig i oksekødssektoren, imidlertid ikke om støtte i disse år af forskellige grunde såsom utilstrækkelig information, tvivl om fordelene ved støtte, bureaukratiske vanskeligheder eller ingen mulighed for at bruge det italienske kvægregister, der enten ikke var oprettet eller var mangelfuldt. Ifølge statistikken anmoder Italien årligt om ca. 1 300 000 slagtepræmier i forhold til ca. 4 500 000 præmieberettigede dyr. Selv i den mest velorganiserede region, Lombardiet, søger kun 70 % af bedrifterne om tilskud for højst 70 % af de præmieberettigede dyr. Dermed skulle disse producenter være udelukket fra enhver mulighed for at modtage støtte i hele den nye forordnings gyldighedsperiode. Forordningen fastsætter undtagelser i tilfælde

af force majeure, dvs. når landbrugsbedrifterne i referenceårene ikke har kunnet producere eller har haft en nedsat produktion af grunde, der ligger uden for deres kontrol. Dette synes ikke at være tilfældet for de omtalte producenter, der har produceret normalt, teoretisk havde ret til støtte og opfyldte alle de nødvendige betingelser, men ikke ansøgte derom. I alle tilfælde vidste producenterne ikke, at de ved ikke at ansøge om støtte, fremover og for altid ville udelukke sig fra muligheden for at modtage en fast betaling i henhold til den nye afkoblingsordning.

Hvad vil Kommissionen gøre for at rette op på denne helt klart uretfærdige situation og fastsætte særlige bestemmelser for de landbrugsbedrifter, der trods alt havde ret til at modtage støtte?

Eksisterer der en mulighed for at indgive en ny ansøgning i 2003 og 2004, hvis forordningen træder i kraft den 1. januar 2005?

Er det muligt at henholde sig til den i de forgående år erhvervede og påviselige ret og dermed alligevel fastsætte et fast beløb baseret på de elementer, der med sikkerhed kan udledes af de aktuelle data for bedrifterne såsom areal samt besætnings- og produktionsstørrelse?

Svar afgivet på Kommissionens vegne af Franz Fischler

(24. februar 2003)

Kommissionen deler ikke det ærede medlems holdning. De tilfælde, der henvises til i spørgsmålet er ikke nogen klar uretfærdighed og kræver heller ikke fastsættelse af særlige bestemmelser for de landbrugsbedrifter, der trods alt havde ret til at modtage støtte.

Landbrugere kan selv bestemme, om de vil ansøge om støtte under den fælles landbrugspolitik. De, som vælger ikke at ansøge på grund af utilstrækkelig information, tvivl om fordelene ved støtte, bureaukratiske vanskeligheder, manglende mulighed for at bruge kvægregisteret, kan således ikke påberåbe sig nogen begrundet forventning om at få ret til en ny støtte, hvis udbetaling er baseret på det forhold, at landbrugeren har modtaget en vis støtte i en referenceperiode.

Kommissionen vil gerne understrege, at den i sit forslag(1) har taget hensyn til særlige undtagelsestilfælde såsom force majeure og ekstraordinære omstændigheder såvel som nye aktører, til hvilke medlemsstaterne kan give ret til støtte fra en national reserve.

(1) KOM(2003) 23 endelig udg.